ക്ഷേത്രങ്ങള് ആയുധപ്പുരകളാക്കാന് അനുവദിക്കില്ല: മന്ത്രി രാധാകൃഷ്ണന് തിരുവനന്തപുരം: ദേവസ്വംബോര്ഡ് ക്ഷേത്രങ്ങളില് ആയുധപ്പുരകളുണ്ടാക്കാനും ആയുധപരിശീലനം നടത്താനും അനുവദിക്കില്ലെന്ന് മന്ത്രി കെ.രാധാകൃഷ്ണന് പറഞ്ഞു. ദേവസ്വം റിക്രൂട്ട്മെന്റ് ബോര്ഡംഗങ്ങളുടെ പുനര്നിയമനത്തിന് നിയമസാധൂകരണം നല്കുന്ന നിയമഭേദഗതി ബില്ലിന്റെ ചര്ച്ചകള്ക്ക് നിയമസഭയില് മറുപടി നല്കുകയായിരുന്നു അദ്ദേഹം. ക്ഷേത്രങ്ങളില് കുതന്ത്രങ്ങള് നടപ്പാക്കാന് ശ്രമിക്കുന്നവരുണ്ട്. ഭക്തരെ തെറ്റിദ്ധരിപ്പിക്കാനും ശ്രമങ്ങളുണ്ടാകുന്നുണ്ട്. കൊടുങ്ങല്ലൂര് ക്ഷേത്രത്തില് മുസിരിസ് പദ്ധതിയില് ഉള്പ്പെടുത്തി 1.58 കോടി ചെലവഴിച്ചുള്ള കെട്ടിടനിര്മ്മാണസമുച്ചയത്തിനെതിരെ വ്യാപക സമരങ്ങളുണ്ടായി. തറക്കല്ലിടല് ചടങ്ങിനെത്തിയ മന്ത്രിയെ തടയാനും ശ്രമമുണ്ടായി. നിലവിലെ ദേവസ്വം റിക്രൂട്ട്മെന്റ് ബോര്ഡ് വെള്ളാനയല്ല. മുന്സര്ക്കാരിന്റെ കാലത്ത് ആറംഗങ്ങളുണ്ടായിരുന്നു.ഒരുനിയമനവും നടത്തിയില്ല. ഇപ്പോള് മൂന്നംഗങ്ങളാണുള്ളത്. അതില് ഒരാള് പട്ടികജാതിവിഭാഗവും ഒരാള് വനിതയുമാണ്. 1082 നിയമനങ്ങള് നടത്തി. ദേവസ്വംബോര്ഡ് ജീവനക്കാര്ക്ക് 12 വര്ഷത്തിന് ശേഷം ശമ്ബളപരിഷ്കരണം നടപ്പാക്കി. ഡി.എ അനോമലി അടുത്തയാഴ്ച പൂര്ത്തിയാകുന്നതോടെ അത് പൂര്ണമായും നടപ്പാകും. ശമ്ബളവിതരണത്തിന് സര്ക്കാര് 217 കോടിരൂപ നല്കിയതായും മന്ത്രി പറഞ്ഞു. മലബാറിലെ ക്ഷേത്രങ്ങളുടെ വികസനത്തിനായി സമഗ്രനിയമം കൊണ്ടുവരും. ദേവസ്വം റിക്രൂട്ട്മെന്റ് ബോര്ഡ് ഭരണസമിതിയുടെ വ്യവസ്ഥകള് പരിഷ്കരിക്കാനാണ് നിയമഭേദഗതി കൊണ്ടുവന്നത്.ചെയര്മാന്റെ നേതൃത്വത്തില് അഞ്ച് അംഗങ്ങള് വരെയാകാം. അഞ്ച് വര്ഷമോ 65 വയസ് പൂര്ത്തിയാകുന്നതോ വരെയാണ് കാലാവധി. നിയമമനുസരിച്ച് ചെയര്മാനോ അംഗങ്ങള്ക്കോ പുനര്നിയമനത്തിന് അര്ഹതയുണ്ടായിരുന്നില്ല. അത് നല്കുന്നതിനാണ് ഭേദഗതി കൊണ്ടുവന്നത്. ഭേദഗതി ഇന്നലെ നിയമസഭ പാസാക്കി. ഭിന്നശേഷിക്കാര്ക്ക് പ്രത്യേക തസ്തിക പരിഗണനയില് ഭിന്നശേഷിക്കാരെ സമൂഹത്തിന്റെ മുഖ്യധാരയിലത്തിക്കുന്നതിന് അവര്ക്കായി പ്രത്യേക പരീക്ഷകളും തസ്തികകളും നടപ്പാക്കുന്ന കാര്യം പരിഗണിക്കുമെന്ന് മന്ത്രി പറഞ്ഞു. അവരെ പരീക്ഷകളില് വിജയം നേടുന്നതിന് പ്രാപ്തമാക്കാന് പദ്ധതിയൊരുക്കും. എല്ലാ വകുപ്പുകളിലും അംഗപരിമിതര്ക്ക് മൂന്നു ശതമാനം സംവരണം നടപ്പാക്കിയിട്ടുണ്ട്. കൊവിഡ് കാലത്ത് സംസ്ഥാനത്തിന് പുറത്തു പോയി കോക്ലിയര് ഇംപ്ലാന്റേഷന് ചികിത്സ നടത്തിയവര്ക്ക് ധനസഹായം നല്കുന്ന കാര്യം പരിഗണനയിലുണ്ട്. ഭിന്നശേഷിക്കാര് കൂടുതല് പഠിക്കുന്ന സ്പെഷ്യല് സ്കൂളുകളെ എയ്ഡഡാക്കുന്ന കാര്യത്തില് കൂടുതല് നടപടി സ്വീകരിക്കും. ഭിന്നശേഷിക്കാരായ 374 കുട്ടികളെ പരിശീലനം നല്കി സാധാരണ കുട്ടികള് പഠിക്കുന്ന സ്കൂളുകളിലേക്ക് മാറ്റി.